
Edition
 ⟨1⟩ ∥ svasti • śrī śaka-varṣātīta • 606 diṁ dvitīya śukla-pakṣa vulan· caitra •
sāna tatkālāña parlak· śr(ī)kṣetra Ini • niparvuAt· ⟨2⟩ parvāṇḍa punta hiyaṁ śrī jayanāga •
Ini praṇidhānāṇḍa punta hiyaṁ • savañakña yaṁ nitānaṁ di sini •ñīyur· pīnaṁ hanāU • ru⟨3⟩mvīya • dṅan· samiśr(āña) yaṁ kāyu nimākan· vuAḥña • tathāpi hāUr vuluḥ pattuṁ Ityevamādi • punarapi yaṁ parlak· vukan· ⟨4⟩ dṅan· tavad· talāga savañakña yaṁ vuAtku sucarita parāvis· prayojanākan· puṇyāña sarvvasatva sacarācara • varopāyāña (t)mu ⟨5⟩ sukha • di Āsannakāla di Antara mārgga lai • tmu muAḥ ya Āhāra dṅan· ĀIr· niminuṁña • (sava)ñakña vuAtña huma parlak· mañcak· mu⟨6⟩Aḥ ya • maṁhidūpi paśu prakāra •marhulun· tuvi vr̥ddhi muAḥ ya jāṅan ya niknāI savañakña yaṁ Upasargga • pīḍa dusvapna vi(gh)na • varaṁ vuA⟨7⟩tāña ka(tha)mapi • Anukūla yaṁ graha nakṣatra parāvis· diya • nirvyādhi Ajara kavūAtanāña • tathāpi savañakña yaṁ bhr̥tyāña ⟨8⟩ satyārjjava dr̥ḍhabhakti muAḥ ya dya • yaṁ mitrāña tuvi jāṅan ya kapaṭa yaṁ viniña mulaṁ Anukūla bhāryyā muAḥ ya • varaṁ sthā⟨9⟩nāña lāgi jāṅan· cūri Uccāva(c)āñca • paradāra di sāna • punarapi tmu ya kalyāṇamitra • marvvāṅun· vodhicitta dṅan· maitrī ⟨10⟩ […]dhāri di daṁ hyaṁ ratnatraya jāṅan· marsārak· dṅan· daṁ hyaṁ ratnatraya • tathāpi nitya-kāla tyāga marśila kṣānti marvvaṅun· vīryya rājin· ⟨11⟩ (tā)hu di samiśrāña śilpakalā parāvis· • samāhita-ci(n)ta • tmu ya prajñā • smr̥ti medhāvī • punarapi dhairyya-mānī mahāsa(tva) ⟨12⟩ vajra śarīra • Anupama-śakti • jaya • tathāpi jātismara • Avikalendriya • mañcak· rupa • subhaga hāsin· hālap· • [Ā]de⟨13⟩ya-vākya • vrahmasvara • jādi lāki • svayaṁbhu • puna⟨ra⟩pi tmu ya cintāmaṇi-nidhāna • tmu janma-vaśitā • karmma-vaśitā • kleśa(vaś)i(tā) ⟨14⟩ Avasāna tmu ya Anuttarābhisaṁ(m)yaksaṁvodhi ∥ ⫶ ∥ ✤ ∥ ⫶ ∥

